樞密府雪後作故韓氏子舍也
作者：樓鑰
朝代：宋

paragraphs: 平生好流水，雅欲臨流賦。
澗谿或過之，眷眷不能去。
青山圍故鄉，不肯入城府。
寧知開八袠，重爲尋故步。
勢家遺故居，傳舍偶成寓。
軒楹立奇石，巉巖高丈許。
三面立屏障，曲沼水深貯。
荏苒將半載，未見有時雨。
新春積雪餘，簷聲夜如注。
曉起推閒窗，石穴水噴吐。
下穿玲瓏餘，數尺成瀑布。
髣髴小龍湫，雖微體略具。
退公輒對之，相逢歎遲暮。
有客與同賞，酌酒更告語。
雖云京塵深，燕坐得幽趣。
懸崖掛長藤，絕頂列佳樹。
微風一披拂，墜點紛無數。
吾方謀乞身，信美難久駐。
未能寫成圖，聊用賦長句。